กระทรวงพาณิชย์เปิดตัวแอพพลิเคชั่นโชวห่วย-ไฮบริด” ยกระดับร้านค้าธงฟ้าประชารัฐกว่า 30,000 แห่งทั่วประเทศเป็น Outlet จำหน่ายสินค้าชุมชนโอทอป
กระทรวงพาณิชย์ เปิดตัวแอพพลิเคชั่นโชวห่วย-ไฮบริด” ยกระดับร้านค้าธงฟ้าประชารัฐกว่า 30,000 แห่งทั่วประเทศ เป็น Outlet จำหน่ายสินค้าชุมชน โอทอปเพื่อเป็นช่องทางกระจายรายได้สู่ท้องถิ่น มั่นใจสามารถกระตุ้นเศรษฐกิจฐานรากได้ต่อไปไม่ต่ำกว่า 1,000 ล้านบาท
 


 	 

นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์  เป็นประธานเปิดงานยกระดับร้านค้าธงฟ้าประชารัฐสู่การเป็นโชวห่วยไฮบริด พร้อม



กล่าวปาฐกถาพิเศษหัวข้อ “โชวห่วย-ไฮบริด Omni-Channel โอกาสของโชวห่วยไทย” ว่า กระทรวงพาณิชย์ได้ดำเนินโครงการโชวห่วย-ไฮบริด ซึ่งเป็นการพัฒนาต่อยอดโครงการร้านค้าธงฟ้าประชารัฐที่รัฐบาลให้การสนับสนุนร้านค้าส่ง-ค้าปลีกขนาดเล็กในทุกจังหวัดทั่วประเทศเพื่อรองรับการใช้บัตรสวัสดิการแห่งรัฐแก่ผู้มีรายได้น้อย ตลอดจนเร่งยกระดับธุรกิจค้าส่งค้าปลีกให้มีความแข็งแกร่งทั้งในส่วนของการประกอบธุรกิจ และการขยายช่องทางการตลาดเพื่อเพิ่มรายได้และลดต้นทุนค่าใช้จ่ายโดยใช้ระบบอี-คอมเมิร์ซเข้ามาช่วยบริหารจัดการ ทั้งนี้ ล่าสุด กระทรวงพาณิชย์ได้บูรณาการให้ร้านค้าธงฟ้าประชารัฐจำหน่ายสินค้าชุมชน สินค้าโอทอป สินค้าจากเครือข่ายธุรกิจ MOC Biz Club และสินค้าเอสเอ็มอีผ่านช่องทางออนไลน์ เพื่อยกระดับร้านค้าฯ ให้กลายเป็นร้านโชวห่วย-ไฮบริด โดยผู้ประกอบการสามารถดาวน์โหลดพร้อมติดตั้งแอพพลิเคชั่น “Shohuayhybrid” (โชวห่วย-ไฮบริด) ของกระทรวงพาณิชย์ ได้ซึ่งเป็นระบบการซื้อขายสินค้าทางออนไลน์ และเป็นช่องทางกระจายสินค้าผ่านร้านค้าธงฟ้าประชารัฐ รวมถึงร้านค้าปลีกขนาดเล็ก ทำให้ผู้บริโภคสามารถเข้าถึงสินค้ากลุ่มดังกล่าวได้อย่างสะดวกและหลากหลายมากขึ้น



     อย่างไรก็ตาม กระทรวงพาณิชย์ ยังได้เร่งผลักดันให้ร้านค้าธงฟ้าประชารัฐจำนวน 30,000 แห่งทั่วประเทศเข้าใช้งานแอพพลิเคชั่น “Shohuayhybrid” (โชวห่วย-ไฮบริด) ซึ่งจะเกิดประโยชน์ทั้งต่อผู้ผลิตสินค้าชุมชน สินค้าโอทอป สินค้าจากเครือข่ายธุรกิจ MOC Biz Club สินค้าเอสเอ็มอี  และร้านค้าธงฟ้าประชารัฐ ทำให้เศรษฐกิจฐานรากของประเทศเกิดการหมุนเวียนได้ปีละไม่ต่ำกว่า 1,000 ล้านบาท และเป็นช่องทางกระจายรายได้สู่ท้องถิ่นอย่างทั่วถึง ทั้งนี้ ในระยะแรกได้พัฒนาให้รองรับโทรศัพท์ที่ใช้เฉพาะระบบปฏิบัติการแอนดรอยด์ ก่อนจะพัฒนาให้สามารถรองรับระบบปฏิบัติการ IOS ได้ด้วย